Komisijos sprendimas
1999 m. liepos 20 d.
dėl kasmetinio Bendrijos finansinio įnašo preliminaraus paskirstyto pasirengimo stojimui priemonėms žemės ūkio ir kaimo plėtros srityse
(paskelbta dokumentu Nr. C(1999) 2431)
(1999/595/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Tarybos 1999 m. birželio 21 d. reglamentą (EB) Nr. 1268/1999 dėl Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu [1], ypač į jo 11 straipsnį,
(1) kadangi finansinėje 2000-2006 m. perspektyvoje, kurią patvirtino Europos Vadovų Taryba 1999 m. kovo 24-25 d. Berlyno sesijos metu ir įtraukė į 1999 m. gegužės 6 d. Tarpžinybinį susitarimą dėl biudžetinės drausmės ir biudžetinės procedūros tobulinimo, nustatyta trijų pasirengimo stojimui instrumentų viršutinė riba; kadangi pagal minėtą reglamentą nustatyta suma yra nekintama metinė 520 milijonų eurų suma 1999 m. kainomis; kadangi Bendrijos finansines lėšas bet kokiu atveju riboja biudžetinės institucijos priimti asignavimai;
(2) kadangi Komisija praneša kiekvienai šaliai kandidatei savo sprendimą dėl turimų išteklių preliminaraus finansinio paskirstymo;
(3) kadangi minėto reglamento 7 straipsnio 3 dalyje nustatyta, kad skirstant preliminarias finansines lėšas reikia vadovautis ūkininkaujančiųjų skaičiumi, žemės ūkio paskirties žeme, bendru vidaus produktu (BVP) vienam gyventojui pagal perkamąją galią ir konkrečia teritorine situacija;
(4) kadangi šalys kandidatės rengia minėto reglamento 4 straipsnio 1 dalyje nurodytą planą ir pateikia jį Komisijai; kadangi Komisija žino finansinių lėšų sumą, tai yra prielaida plano rengimui;
(5) kadangi turėtų būti pažymėta, kad Bendrijos paramos teikimas pagal pasirengimo stojimui žemės ūkio instrumentą priklauso nuo to, kaip šalys kandidatės laikosi finansinių nuostatų, dėl kurių buvo susitarta tarp Bendrijos ir valstybių gavėjų sudarytuose finansiniuose protokoluose,
PRIĖMĖ ŠĮ SPRENDIMĄ:
1 straipsnis
Pagal Reglamentą (EB) Nr. 1268/1999, valstybės gavėjos gaunama didžiausia metinio Bendrijos finansinio įnašo suma yra nustatyta šio sprendimo priede. Sumos yra išreikštos nekintamomis 1999 m. kainomis.
Lėšos nustatomos 2000-2006 m. Jeigu reikia, jos peržiūrimos pagal Reglamento (EB) Nr. 1268/1999 15 straipsnį.
Jei reikia, įnašo suma patikslinama remiantis biudžetinės institucijos priimtais asignavimais.
2 straipsnis
Šis sprendimas skirtas valstybėms narėms.
Priimta Briuselyje, 1999 m. liepos 20 d.